**La Dunele Indiana**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LA DUNELE INDIANA

Soarele ochi luminos de cristal

Se topise și curgea ca aurul

Din cuptoarele dunelor de nisip

La ţărmurile lacului la Indiana.

Flăcările de foc îşi întinseseră

Degetele pârjolind ierburile

Pe pieptul asudat al colinelor

Până când dunele s-au prefăcut

În cristale lucii şi transparente

Din care umbra se evaporase.

Palmieri solitari răsăriți

Pe cuptoarele fierbinți ale dunei

Visau revărsări de ploaie

Din brizele pâclelor alburii

Așteptau apusul de soare

Să-și poată întinde gâtlejul

Prelungit al umbrelor lor

Ca girafele amețite de sete

Să soarbă din lacrimile

Sălcii ale marilor lacuri

Ochi albaștri ai preieriei.

Şi în avatarurile închipuirilor

În somn toropit de căldură

Un copil visa oaze ȋn deșert

Șerpi însetați căutând aerul

Printre flăcările încolăcite

Demonice iele dansând

Desculțe pe nisipul fierbinte.

Până când peste dune seara

S-a prăbușit toropită de căldură

Trandafir de umbră înflorind

Pe rana sângerată a amurgului.

Stârnită de amețeala zădufului

Pe coamele înspumate și tulburi

Ale valurilor rostogolite la mal

Se agita să vină la dune furtuna.